Oppositio lupasi valtaan päästyään palauttaa koulutuksen kunnian – sitten iski valtio­varain­ministeriön puna­kynä, ja nyt on oma kunnia vaarassa

Hallitusohjelmassa luvattiin merkittäviä korotuksia yliopistojen ja ammattikorkeakoulujen perusrahoitukseen, mutta valtiovarainministeriö karsi niistä valtaosan.

Koulutuksen kunnianpalautus. Tämä oli se sanapari, jota oppositiopoliitikot toistelivat keväällä joka ikisessä vaalitentissä ja haastattelussa.

Juha Sipilän (kesk) hallitus oli tehnyt rajuja leikkauksia koulutukseen, mutta vaalien jälkeen suunta olisi toinen. Näin luvattiin, jos vain oppositio pääsisi valtaan. Leikkausten sijaan uusi hallitus panostaisi koulutukseen, kuristamisen sijaan se vahvistaisi kaikkia koulutustasoja varhaiskasvatuksesta korkeakouluihin ja tutkimukseen.